Anna Haag
Anna Margret Haag (sünninimi Anna Hansson; sündinud 1. juunil 1986 Köpingis) on endine Rootsi murdmaasuusataja. 2005. aasta juunioride MM-il Soomes Rovaniemis saavutas Haag 5+5 km suusavahetusega sõidus 21. koha ja 5 km vabastiilis 23. koha. Haag sai juunioride MM-il 2006. aastal Sloveenias Kranjis hõbemedali teatesõidus[viide?]. Individuaalselt oli ta 1 km vabastiilis sprindis 28. ja 5+5 km suusavahetusega sõidus 6. Esimest korda osales ta MK-etapil 18. novembril 2006 Gällivares, tulles 10 km vabastiilis sõidus 78. kohale. Järgmisel päeval peetud 4×5 km teatesõidus saavutas ta Rootsi III naiskonnaga 16. koha, kuid sõitis viimases vahetuses 13. aja ja tõstis naiskonda 2 koha võrra. 25. märtsil 2007 saavutas ta Falunis 4×5 km teatesõidus Rootsi III naiskonnaga juba 11. koha, kuid jäi teises vahetuses konkurentsitult viimaseks, kaotades näiteks Kristina Šmigunile peaaegu 3,5 minutit. Alates 2007. aasta sügisest sõitis Haag juba MK-sarja korralikult kaasa. Kohe saatis teda edu. 24. novembril saavutas ta Norras Beitostølenis 10 km vabastiilis 24. koha, järgmisel päeval 4×5 km teatesõidus 8. koha, 2. detsembril Soomes Kuusamos 10 km klassikalises tehnikas 13. koha ja 8. detsembril Šveitsis Davosis 10 km klassikalises tehnikas juba 5. koha. Järgmisel päeval sai ta 5. koha ka Rootsi naiskonnaga, lõpetades avavahetuse isegi teise-kolmandana. 24. veebruaril 2008 saavutas ta Rootsi naiskonnaga juba 4. koha, sõites ise teises vahetuses 3. aja. Esikolmikusse tuli ta esimest korda 23. novembril Gällivares Rootsi I naiskonnaga Norra I ja Soome järel, kui sõitis kolmandat vahetust. 7. detsembril tuli Rootsi naiskond Prantsusmaal La Clusaz's teiseks (Haag sõitis taas kolmandat vahetust). 31. jaanuaril 2009 tuli Haag Rootsi meistrivõistlustel 1,1 km klassikastiilis sprindis 13. kohale, aga järgmisel päeval 10 km vabastiilis teiseks Charlotte Kalla järel. See oli tema elu esimene medal Rootsi meistrivõistlustelt ja ta arvati Rootsi koondisse Tšehhimaal Liberecis toimuvatele maailmameistrivõistlustele. MM-il osales ta 26. veebruaril 4×5 km teatesuusatamises, kus sõitis kolmandat vahetust. Etapil sai ta 5. koha, aga viimase vahetuse võitnud Charlotte Kalla tõi Rootsi pronksmedalile. 28. veebruaril saavutas ta 30 km vabastiilis ühisstardist 25. koha. 21. novembril 2009 tuli Haag esimest korda elus MK-etapil esikolmikusse. Ta oli Beitostølenis 10 km vabastiilietapil Marit Bjørgeni ja Charlotte Kalla järel kolmas. Järgmisel päeval võitis Rootsi teatesõidu. Taas sõitis Haag kolmandat vahetust ja võidu kindlustas Kalla viimases vahetuses. Rootsi meistrivõistlustel Piteås tuli Haag 21. jaanuaril 2010 Rootsi meistriks 7,5+7,5 km suusavahetusega sõidus, 23. jaanuaril saavutas ta 1 km klassikasprindis 4. koha ja järgmisel päeval oli 10 km vabatehnikas Charlotte Kalla järel teine. Pronksikoht jäi enam kui minuti kaugusele. 2010. aasta taliolümpiamängudel saavutas Haag 10 km vabatehnikas 15. veebruaril neljanda koha, kaotades Charlotte Kallale, Kristina Šmigunile ja Marit Bjørgenile. 7,5+7,5 km suusavahetusega sõidus võitis 19. veebruaril Haag olümpiahõbeda Bjørgeni järel. 22. veebruaril saavutasid Haag ja Kalla paarissprindis hõbemedali, kusjuures Haag kaotas lõpuspurdis 0,6 sekundiga Evi Sachenbacher-Stehlele. 3. jaanuaril 2011 võitis Haag esimest korda elus individuaalselt MK-etapi. Juhtus see Oberstdorfis 5+5 km suusavahetusega sõidus, edestades 0,6 sekundiga Kallat. Rootsi meistrivõistlustel Sundsvallis saavutas ta 3. veebruaril 7,5+7,5 km suusavahetusega sõidus Kalla järel teise koha, 5. veebruaril 1 km vabastiilisprindis 11. koha ja järgmisel päeval 10 km klassikatehnikas Kalla ees esikoha. 2011. aasta MM-il Oslos osales Haag neljal distantsil. 26. veebruaril oli ta 7,5+7,5 km suusavahetusega sõidus 10., 28. veebruaril 10 km klassikatehnikas 14., 3. märtsil 4×5 km teatesõidus Norra järel teine (Haag sõitis teist vahetust ja saavutas oma vahetuses 5. aja) ning 5. märtsil 30 km ühisstardist vabatehnikasõidus oli ta 10. 2013. aasta MM-il Val di Fiemmes võitis ta teatesõidus kuldmedali, 10 km vabatehnikasõidus oli ta 17., 15 km jälitussõidus 15. ja 30 km klassikasõidus kuues. 2014. aasta taliolümpiamängudel Sotšis võitis ta teatesõidus kuldmedali, 10 km klassikasõidus oli ta 20. ja 30 km klassikasõidus 11. 2017. aasta maailmameistrivõistlustel Lahtis võitis ta teatesõidus hõbemedali. 10 km klassikasõidus sõitis ta maailmameistrivõistlustel oma parima koha individuaalalal, kui tuli viiendaks. 2018. aasta taliolümpiamängudel Pyeongchangis võitis ta teatesõidus hõbemedali. Ta lõpetas sportlaskarjääri pärast hooaega 2017–18. 2018. aastal abiellus ta murdmaasuusataja Emil Jönssoniga.